Hai llibros qu’encartien bien como entretenimientu, y una vuelta acabaos nun dexen memoria. Hai otros que t’enseñen, y cumplida la so misión pasen a la biblioteca a facer compaña a esi pequeñu balagar que va formando parte la to vida. Pero hai otros qu’hai que tener a mano, pa volver sobre ellos más d’una vegada, lleelos con calma, mazcar les sos páxines y esfrutar con elles. Un d’estos llibros ye’l recien publicáu pola editorial Bajamar/Baxamar, que dirixe admirablemente César García Santiago («Pascual Ortíz»), «Viento a favor – 2».
#000003
Recueye esti llibru una pequeña amuesa poética de 40 escritores de dambos sexos con una paridá exemplar: 20 homes y 20 muyeres. Nun sé si ye casualidá o a costafecha pero’l casu ye que cumple esi aspéutu (el de la paridá) de mou mui axustáu. Nesta antoloxía apaecen delles de les coleiciones que tien agora ente manes César. como son la Coleición Granate, la Amarilla, la BaxAmar, la PleAmar y la llamada Miscelánea. Como pue comprendese sedría dafechamente imposible dar cuenta, si quier aprosimada, de tolos autores representaos nel llibru. Caún d’ellos, y d’elles, merecería un espaciu mayor qu’ésti pa dar a conocer la so forma d’escribir y la so calidá lliteraria. Sí puedo dicir que la media d’esa calidá ye mui alta y que poques veces s’atopa una antoloxía tan completa como ésta del «Vientu a favor-2» (ya hubo otra anterior va un tiempu). Poro, el própósitu d’esti pequeñu comentariu nel blogue ye namás anunciar la so esistencia, falar del méritu del so editor y dexar constancia del interés d’un puñáu de poetes, munchos d’ellos desconocíos pal gran públicu, qu’habrá que tener en cuenta pa un futuru mui prósimu. Dende equí munches felicidaes a toos ellos. Y completo lo dicho poniendo un par de poemes, un en castellán y otru n’asturianu, escoyíos pol so menor tamañu, como un anticipu de lo qu’espera a los compradores d’esti pequeñu gran llibru de poesía.
#000004